DA Den Europæiske Unions Tidende C 47/7

Høringskonsulentens endelige rapport i sag COMP/M.4439 — Ryanair/Aer Lingus

(i henhold til artikel 15 og 16 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

(2008/C 47/04)

Kommissionen modtog den 30. oktober 2006 i overensstemmelse med artikel 4 i Rådets forordning (EF) nr. 139/2004 (»fusionsforordningen«) anmeldelse af en planlagt fusion, hvorved Ryanair Holdings Plc (»Ryanair«) gennem et offentligt tilbud, der blev offentliggjort den 4. april 2006, erhverver kontrol som omhandlet i forordningens artikel 3, stk. 1, litra b), over Aer Lingus Group Plc (»Aer Lingus«).

Efter en foreløbig undersøgelse af anmeldelsen kunne Kommissionen konkludere, at den anmeldte fusion faldt ind under fusionsforordningen, og at der på trods af tilsagnene fra den anmeldende part den 19. november 2006, med ændringer af den 14. december 2006, var grund til alvorlig tvivl om den påtænkte transaktions forenelighed med fællesmarkedet og EØS-aftalen.

Den 20. december 2006 besluttede Kommissionen derfor at indlede proceduren efter fusionsforordningens artikel 6, stk. 1, litra c). Den 22. februar 2007 besluttede Kommissionen i enighed med Ryanair at forlænge proceduren med 20 dage i overensstemmelse med artikel 10, stk. 3, andet afsnit, i fusionsforordningen.

Den 27. marts 2007 fremsendte Kommissionen en klagepunktsmeddelelse til Ryanair. Der blev givet aktindsigt ved en CD-ROM den 29. marts 2007 og en efterfølgende datarumprocedure, der var aftalt mellem Ryanair og Aer Lingus, hvor handelsmæssigt følsomme oplysninger kunne analyseres under omstændigheder, der sikrede, at de underliggende oplysninger kunne forblive fortrolige. Ryanair fremsendte et skriftligt svar på klagepunktsmeddelelsen den 17. april 2007. Der blev givet yderligere aktindsigt den 1., 6. og 8. juni 2007.

Under aktindsigten fik Ryanair utilsigtet fortrolige oplysninger om visse andre parter. Der blev truffet afhjælpningsforanstaltninger, og de berørte parter blev underrettet efter behov.

Ryanair benyttede sig ikke af muligheden for at uddybe sine argumenter ved en mundtlig høring efter artikel 14, stk. 1, i forordning (EF) nr. 802/2004.

Den 17. april 2007 fremlagde Ryanair sine tilsagn med henblik på at imødekomme betænkelighederne ved konkurrencesituationen i klagepunktsmeddelelsen. Disse tilsagn blev ændret den 3. maj 2007, hvilket udløste en udvidelse af fristen med to uger efter fusionsforordningens artikel 10, stk. 3. Kommissionen udførte en markedstest af disse tilsagn, og Ryanair fik adgang til ikke-fortrolige svar på markedstesten den 16., 23. og 30. maj. Jeg er ikke blevet anmodet om at tage stilling til, om markedsundersøgelsen var objektiv.

Efter at have undersøgt tilsagnene, som Ryanair ændrede den 3. maj 2007, konkluderede Kommissionen, at disse ikke i tilstrækkelig grad imødekom betænkelighederne ved konkurrencesituationen i klagepunktsmeddelelsen, og at fusionen derfor i væsentlig grad ville hindre den reelle konkurrence på fællesmarkedet.

Beslutningsudkastet vedrører efter min opfattelse kun klagepunkter, som Ryanair har haft mulighed for at udtale sig om.

Ryanair har ikke over for mig rejst spørgsmål om sin ret til at forsvare sig under denne procedure.

Andre implicerede parter

Aer Lingus har indtaget en særstilling i dette forløb, da virksomheden er målet for et fjendtligt overtagelsesforsøg og således betragtes som en »anden impliceret part« som omhandlet i artikel 11, litra b), i forordning (EF) nr. 802/2004. I overensstemmelse med sin stilling var Aer Lingus tæt involveret i alle forløbets faser. Især gælder det, at der blev udleveret bestemte nøgledokumenter til Aer Lingus under fase II-undersøgelsen. Virksomheden har modtaget et ikke-fortroligt eksemplar af klagepunktsmeddelelsen. Den har også fået aktindsigt i andre dokumenter i journalen i det omfang, som Generaldirektoratet for Konkurrence har fundet hensigtsmæssigt, for at virksomheden kunne fremsætte bemærkninger i overensstemmelse med artikel 17, stk. 2, i forordning (EF) nr. 802/2004. Heraf kan nævnes adgang til datarummet på samme måde som Ryanair. Aer Lingus har også modtaget et ikke-fortroligt eksemplar af Ryanairs svar på klagepunktsmeddelelsen.

Aer Lingus hævdede, at dets aktindsigt var urimeligt begrænset, og at virksomheden burde have fået fuld aktindsigt på samme grundlag som den anmeldende part, hvis den fuldt ud skulle have kunnet benytte sin ret til at blive hørt. Denne påstand blev afvist af GD Konkurrence, og Aer Lingus har ikke efterfølgende gjort dette spørgsmål gældende over for mig.

Aer Lingus benyttede sig ikke af muligheden for at uddybe sine argumenter ved en mundtlig høring efter artikel 14, stk. 2, i forordning (EF) nr. 802/2004.

Andre tredjemænd

To andre interesserede tredjemænd som omhandlet i artikel 11, litra c), i Kommissionens forordning (EF) nr. 802/2004 har bedt om at kunne deltage i processen: det irske transportministerium og SIPTU, som er en fagforening, der repræsenterer de ansatte i Aer Lingus. Ved beslutning af henholdsvis 4. og 12. april 2007 besluttede jeg at lade dem deltage i sagsforløbet. GD Konkurrence har efterfølgende givet dem mulighed for at fremsætte bemærkninger.

Konklusion:

I lyset af det ovenstående finder jeg, at alle de impliceredes rettigheder er blevet respekteret i denne sag.